Ilmoitukset seksuaalisesta ahdistelusta ovat poliisin tilastojen mukaan lisääntyneet merkittävästi alkuvuoden aikana.

Kampanjassa on mukana useita julkisuuden henkilöitä. POLIISI

Koko Suomessa ilmoitettiin tammi-maaliskuun aikana 132 seksuaalista ahdistelua, kun viime vuonna vastaavaan aikaan niitä oli 44 kappaletta.

Helsingissä seksuaalisia ahdisteluja ilmoitettiin alkuvuoden aikana 41, kun vuotta aiemmin vastaava luku oli 5. Rikosnimikkeenä seksuaalinen ahdistelu tuli lakiin syyskuussa 2014.

– Seksuaalinen ahdistelu on ollut julkisessa keskustelussa vahvasti esillä koko alkuvuoden ajan. Poliisi on viestinnässään painottanut, että on tärkeää, että rikoksista ilmoitetaan poliisille mahdollisimman nopeasti. Nyt rikosilmoituksia on tehty selvästi aiempaa enemmän ja seksuaalinen ahdistelu ymmärretään rikokseksi, toteaa rikosylikomisario Jonna Turunen Helsingin poliisin Vakavat henkilöön kohdistuvat rikokset -yksiköstä.

Alkuvuoden aikana käyty julkinen keskustelu on tuonut esiin sen, että asiana seksuaalinen häirintä ei ole uusi. Seksuaalista häirintää on ollut suomalaisessa arjessa läsnä aina. Sitä esiintyy työpaikoilla, ravintoloissa, harrastuksissa, kaduilla, puistoissa, netissä, julkisissa liikennevälineissä, lähestulkoon kaikkialla.

– Seksuaalinen häirintä on vakava asia. Kenenkään ei tarvitse sietää puristelua, lääppimistä, kourimista, vihjailuja tai yksityisyyteen meneviä kommentteja. Vain murto-osa seksuaalisesta häirinnästä on sellaista, että siitä tehdään ilmoitus poliisille. Kaikki häirintä ei täytä rikoksen tunnusmerkkejä, mutta minkäänlaista seksuaalista kaltoinkohtelua ei tarvitse sietää, toteaa komisario Johanna Guessous Helsingin poliisilaitoksen Ennalta estävästä toiminnosta.

Kampanja sosiaalisessa mediassa

Helsingin poliisilaitos päätti luoda yhdessä kahdenkymmenen toimijan kanssa kampanjan seksuaalisen itsemääräämisoikeuden, toisten kunnioittamisen ja yhteiskuntarauhan puolesta. Jokaista, joka haluaa osallistua kampanjaan, kehotetaan laittamaan sosiaaliseen mediaan itsestään kuvaan, jossa käteen on kirjoitettu #RESPECT.

– Haluamme herätellä ihmisiä ajattelemaan niin omaa kuin muidenkin käyttäytymistä ja sitä, että epäasialliseen käytökseen voi ja pitää puuttua, Guessous painottaa.

Yhteisen julkilausuman on allekirjoittanut 20 eri tahoa, jotka työskentelevät nuorten, aikuisten, naisten, lasten, miesten, poikien, tyttöjen, maahanmuuttajien ja erilaisten vähemmistöjen parissa. Näiden toimijoiden työtä halutaan tehdä näkyväksi, jotta jokainen seksuaalista kaltoinkohtelua kohdannut henkilö tietäisi, mistä voi saada apua ja tukea.

Joukossa on myös toimijoita, jotka tekevät laajasti ennalta estävää työtä muun muassa valistamalla, neuvomalla ja jalkautuneena kansalaisten parissa.

Sisäministeri Petteri Orpo pitää toimijoiden välistä yhteistyötä erittäin arvokkaana ja hän tukee julkilausuman viestiä.

– On hyvä, että asiasta nyt keskustellaan aiempaa avoimemmin. Häirinnästä ei pidä vaieta, eikä sitä saa hyväksyä. Tämä julkilausuma muistuttaa, että meillä jokaisella on vastuu toistemme hyvinvoinnista, ja että jokaisella ihmisellä on oikeus määrittää itse oman koskemattomuutensa rajat, sisäministeri Orpo sanoo.